
  
    
      
    
  


BEVEZETÉS

Betegek vagyunk. Világszerte olyan betegségekkel küzdünk, amelyek egykor igen ritkák voltak – és sok esetben bizony vesztésre állunk. A világon évente durván 10 millióan halnak meg rákban, és csaknem 20 millióan szívelégtelenség miatt. Globálisan további 50 millió személy szenved Alzheimer-kórban, és csaknem félmilliárdan cukorbetegek.

Miközben az ilyen és ehhez hasonló betegségek egyre általánosabbá és elterjedtebbé válnak, más, kevésbé halálos egészségügyi problémák száma szintén egyre nő. Világszerte a felnőttek durván 40%-a tekinthető túlsúlyosnak vagy elhízottnak. Továbbá a 45 feletti férfiak csaknem felének van az optimálisnál alacsonyabb tesztoszteronszintje, és a nők csaknem 10%-a tapasztal menstruációs zavarokat vagy meddőséget.

Bár ezek első pillantásra talán nem függnek össze, mindezen rendellenességekben van egy közös dolog: változó mértékben ugyan, de az inzulinrezisztencia vagy okozza a problémát, vagy súlyosbítja azt. És meglehet, hogy nálunk is ez a helyzet. Sőt, igen jó rá az esély – egy, a közelmúltban végzett kutatásból az derül ki, hogy az összes amerikai felnőtt akár 85%-a,1 továbbá a felnőttek fele Mexikóban, Kínában és Indiában, valamint a felnőttek több mint egyharmada Európában és Kanadában inzulinrezisztens. Ez a probléma a Csendes-óceáni-szigeteken, Észak-Afrikában és a Közel-Keleten is legalább ilyen elterjedt.

Valójában az inzulinrezisztencia világszerte a legáltalánosabb egészségügyi rendellenesség, amely minden évben több embert érint – felnőttet és gyermeket egyaránt –, mint bármi más.  A legtöbben azonban még csak az „inzulinrezisztencia” kifejezést sem ismerik, vagy ha mégis, nem értik, mit jelent. Ami nem meglepő – jómagam biomedikus tudós és professzor vagyok, és bár manapság az inzulinrezisztenciára irányul a figyelmem, egykor én is teljes sötétségben tapogatóztam ezen egészségügyi problémát illetően.

Hogyan lettem egy olyan betegség szakértője, amelyről azelőtt még sosem hallottam

Ha most azon tűnődünk, miért nem hallottunk többet az inzulinrezisztenciáról, ha már ennyire általánosan elterjedt, akkor nem vagyunk egyedül. Kétségtelenül magam sem ismertem, amíg a szakmai-tudományos érdeklődésem ebbe az irányba nem terelte a figyelmemet. De még akkor sem úgy indultam neki, hogy „az inzulinrezisztenciát fogom tanulmányozni”. Az érdeklődésem azonban gyorsan irányt váltott.

Napjainkhoz hasonlóan már a 2000-es évek elején is nagy figyelmet szenteltek az elhízottságnak. Teljesen lenyűgözött, amikor elolvastam egy tudományos cikket arról, hogy a zsírszövet miként választ ki bizonyos hormonokat, amelyek a véráramba kerülve a szervezetünk minden többi részére hatást gyakorolnak – és éreztem, hogy többet kell megtudnom erről. A kutatómunkám eredetileg arra irányult, hogy az izmok miként adaptálódnak a testedzéshez, azonban ez a cikk kíváncsivá tett, hogy a szervezet miként alkalmazkodik az elhízottsághoz – és miért ne tenné? Az emberi test bámulatos, és eltökélten működik tovább, még olyan egészségtelen feltételek mellett is, amilyen az elhízottság. (Sajnos, amint azt rövidesen megtudjuk, nem minden alkalmazkodás jótékony hatású.) Minél több szakcikket olvastam el, annál több bizonyíték sugallta, hogy miközben a testünk zsírt halmoz fel, egyúttal inzulinrezisztenssé is válik, vagy legalábbis egyre kevésbé tud reagálni e hormon hatásaira.

Miközben posztgraduális tanulmányaim kapargatni kezdték az inzulinrezisztencia eredetének felszínét, még mindig teljesen naiv voltam a tekintetben, hogy maga az inzulinrezisztencia hogyan okoz más betegségeket. Erre csak akkor ébredtem rá, amikor egyetemi tanár lettem.

Az első oktatói feladatom az volt, hogy bemutassam az egyetemi hallgatóknak, hogyan működnek a szervezetünk rendszerei betegség vagy sérülés során – ezt a tárgyat nevezik kórélettannak (patofiziológia). Tudósként már egy ideje azt tanulmányoztam, mi okozza az inzulinrezisztenciát; akkoriban azonban nem igazán gondoltam, hogy ez összefügg más krónikus betegségekkel, csak azt tudtam, hogy a 2-es típusú cukorbetegség prekurzora, és érintőlegesen kapcsolódik a szívbetegségekhez.

Ám amint elkezdtem összeállítani a tananyagot az óráimra, a saját erősségeimet kihasználva az inzulinrezisztenciára összpontosítottam, amikor csak lehetett. És ekkor nyílt fel a szemem. Konkrétan, emlékszem, épp a kardiovaszkuláris rendellenességekről – a világ vezető halálokairól – tartott előadás anyagát készítettem elő. Megdöbbentem, amikor számtalan tudományos kéziratot találtam, amelyek kiemelték, milyen sokféleképpen okozott közvetlenül az inzulinrezisztencia magas vérnyomást, magas koleszterinszintet, lerakódásokat az artériákban, és egyebeket. A kapcsolat nem csak érintőlegesnek bizonyult!

Próbáltam bizonyítékokat találni az inzulinrezisztenciára más betegségek esetében is, és kiderült, hogy szinte minden krónikus betegségnél jelen van. (Amint azt látni fogjuk, különösen megfigyelhető a feldolgozott és mesterséges élelmiszerekben gazdag étrendből fakadó krónikus egészségügyi problémák esetében.)

Azt, hogy az inzulinrezisztencia a cukorbetegségen kívül más bajokat is okozhat, valójában sohasem tartottam igazán fontosnak, pedig szakértőnek számítottam az inzulinrezisztencia tárgyában!

Bármennyire kínosan érintett is a tudáshiányom, legalább ennyire ámulatba ejtett, hogy a többi tudós és orvos többsége épp olyan tájékozatlannak tűnt, mint anno jómagam. És ha más orvosbiológiai szakemberek nem voltak tudatában, hogy az inzulinrezisztencia az egyetlen oka a legáltalánosabb krónikus betegségeknek, úgy véltem, az átlagember bizonyára csaknem teljesen a sötétben tapogatózik e téren. Azon tűnődtem, miért nem hallunk többet az inzulinrezisztenciáról az egészségről szóló beszélgetések során. Idővel azonban ráébredtem: ahhoz, hogy valaki fel tudja fogni a probléma valódi súlyát, több ezer tudományos folyóiratot és kéziratot kellene átfésülnie, meg kellene értenie a szakzsargont, és meg kellene tudnia látni az összefüggéseket. És ami még nehezebb: át kellene tudnia ültetni a kutatások eredményeit a gyakorlatba. Nem csoda, hogy csak olyan kevesen ismerték fel az inzulinrezisztencia jelentette fenyegetést.

A közelmúltban, ahogy a probléma hordereje és mérete egyre nyilvánvalóbbá vált, meghívtak, hogy megtárgyaljuk a kutatási eredményeimet. Azóta nyilvános előadások és eszmecserék, podcastinterjúk és YouTube-videók révén világszerte meg tudom osztani ezt az üzenetet. Semennyi beszéd nem biztosít azonban elegendő időt, hogy elmondjak mindent, amit ebben a témában szeretnék. És itt jön képbe ez a könyv.

A fő célom, hogy eloszlassam az inzulinrezisztencia tudománya körüli ködöt, így bárki megérthesse, mi az, és miért olyan veszélyes. Szeretnék felvértezni mindenkit a tudással, miként lehet visszafordítani, vagy akár megelőzni az inzulinrezisztenciát – mindezt szilárd, publikált, hivatalos, elérhető bizonyítékok alapján. Szeretném továbbá megtanítani a lépéseket, hogy miként lehet egyszerű életmódbeli változások révén, nem vényköteles eszközök segítségével, megelőzni a betegségek kialakulását.

A kutatásokat, amelyekre ebben a könyvben támaszkodok, világszerte több száz különböző olyan laboratórium és kórház munkatársai végezték és publikálták, ahol már egy évszázada vizsgálják ezt a problémát. Szerzőként és tudósként felszabadítónak találom ezt a bizonyítékmennyiséget – az itt leírtakból semmi nem a saját véleményemen, hanem hivatalosan közzétett, lektorált tudományos közleményeken alapul. (Úgyhogy amennyiben kellemetlennek találnánk az itt bemutatott konklúziók bármelyikét, attól tartok, az elsődleges bizonyítékokat kell okolniuk.)

Honnan tudom, hogy van-e nekem?

Amint azt már említettem, számos orvos szakember még mindig nincs tudatában, mennyire nagyon elterjedt az inzulinrezisztencia, milyen problémákat okozhat, és ami a legfontosabb: miként lehet azonosítani. Ezért akkor sem biztos, hogy nem vagyunk veszélyeztetettek, ha a háziorvosunk nem hozta szóba.

Ahhoz, hogy felmérhessük, mekkora a kockázati szint, válaszoljuk meg az alábbi kérdéseket:


	Több a zsír a hasunkon, mint szeretnénk?



	Magas a vérnyomásunk?



	Van-e a családunkban előzménye a szívbetegségeknek?



	Magas a vérünkben a trigliceridek szintje?



	Könnyen visszatartjuk a vizet?



	Vannak sötétre színeződött foltok vagy apró dudorok („bőrkinövések”) a nyaki, a hónalji vagy más területeken a bőrünkön?



	Van inzulinrezisztens vagy 2-es típusú cukorbetegségben szenvedő családtagunk?



	Van policisztás ovárium szindrómánk (PCOS, nőknél) vagy fennállnak-e merevedési zavarok (férfiaknál)?





Mindegyik kérdés az inzulinrezisztenciával való valamilyen kapcsolatról árulkodik. Ha igennel válaszoltunk egy kérdésre, valószínűleg van inzulinrezisztenciánk. Ha igennel válaszoltunk bármelyik két kérdésre, akkor egészen biztos, hogy van inzulinrezisztenciánk. Ez a könyv mindkét esetben nekünk szól. Olvassuk el, és ismerjük meg a világ legáltalánosabban elterjedt rendellenességét: azt, hogy miért ilyen gyakori, miért kellene törődnünk vele, és mit tehetünk ellene. Ideje más szemmel tekinteni az egészségünkre. Tisztábban láthatunk a betegségek kockázatát illetően, és hatékonyabban kezelhetjük a potenciális problémákat, ha az inzulinra összpontosítunk.

Hogyan olvassuk ezt a könyvet

Ahhoz, hogy teljes mértékben javunkra fordítsuk a könyvben rejlő tudást, emlékeznünk kell a három okra. Azért írtam meg:


	hogy segítsek az embereknek megismerkedni az inzulinrezisztenciával, a világ leggyakoribb egészségügyi problémájával;



	hogy információt nyújtsak az inzulinrezisztencia és a krónikus betegségek közötti kapcsolatokról, és;



	hogy bemutassam, mit tehetünk ellene.





Ezt a három célomat osztottam fel a könyv három „részében”. Az I. rész, „A probléma: Mi az inzulinrezisztencia, és miért fontos?” részletesen bemutatja az inzulinrezisztenciát, és a számos betegséget, valamint egészségügyi problémát, amik ebből fakadhatnak. Ha már jól ismerjük az inzulinrezisztencia és sok krónikus betegség közötti közvetlen összefüggést, és inkább az eredetére vagyunk kíváncsiak, ugorjunk a II. részre: „Okok: Elsősorban mitől válunk inzulinrezisztenssé?” Ha pedig már megismertük az inzulinrezisztencia okait és következményeit, és alig várjuk, hogy megismerjük és megértsük a legjobb étrendi stratégiát alátámasztó tudományos magyarázatot, kezdjük rögtön a III. rész olvasásával: „A megoldás: Hogyan küzdhetünk az inzulinrezisztencia ellen?”

Természetesen, a legtöbb olvasónak – még azoknak is, akik azt hiszik, hogy tudják, mi az inzulinrezisztencia és miért fontos – azt javasolnám, kezdje az elején az olvasást. Ígérem, meg fogja lepni, amit még nem tud az inzulinrezisztenciáról.

Mivel olyan sok betegség áll kapcsolatban az inzulinrezisztenciával, a könyvem jó részét annak szenteltem, hogy bemutassam, miként tehet ez minket nagyon-nagyon beteggé. A tárgyalt betegségek közül jó pár – ilyen a 2-es típusú cukorbetegség, a szívbetegség, az Alzheimer-kór és bizonyos ráktípusok – egészen komoly, és nincs rájuk hivatalos, ismert gyógymód. Ezért olykor úgy érezhetjük, mintha valami horrortörténetet olvasnánk. De ne essünk kétségbe; az összes súlyos és krónikus betegség ellenére, ami belőle fakadhat, az inzulinrezisztencia igenis megelőzhető és akár meg is fordítható, és ennek mikéntjét részletekbe menően tárgyaljuk majd. Habár az olvasottak egy része megrémíthet minket, a könyvnek legalább a vége igazi happy end – küzdhetünk, és a tudományos alapú megoldásokkal felfegyverkezve győzhetünk is.


I. RÉSZ

A probléma

Mi az inzulinrezisztencia, és miért fontos?


1. FEJEZET

Mi az inzulinrezisztencia?

Az inzulinrezisztencia az a járvány, amelyről talán még sosem hallottunk.

Bár sokunk számára nem ismert, a tudáshiányunk meghazudtolja, valójában mennyire általános ez: az összes amerikai felnőtt fele és durván minden harmadik amerikai lakos érintett.1 Ez a szám azonban a felnőttek körében akár 88% is lehet!2

Még felkavaróbb a kilátás, hogy milyen általánossá válhat a jövőben – és ne higgyük, hogy ez a probléma csak helyi. Ha megnézzük a világszerte uralkodó trendeket, a kép még komorabbá válik: Az összes inzulinrezisztens személy 80%-a él fejlődő országokban, és Amerikához hasonlóan Kína és India felnőtt lakosságának is a fele inzulinrezisztens. Ám ez mégsem valami új trend. A Nemzetközi Diabétesz Szövetség (International Diabetes Federation, IDF) szerint az inzulinrezisztencia-esetek száma az elmúlt három évtizedben világszerte megduplázódott, és valószínűleg ismét megduplázódik a következő kevesebb mint húsz évben.

Az inzulinrezisztencia egykor jóléti betegségnek számított (amit én szeretek a „bőség mételyének” nevezni), vagy olyan egészségügyi problémának, amely jórészt csak tehetős, idősebb embereket érint. A közelmúltban azonban mindez megváltozott – léteznek jól dokumentált jelentések inzulinrezisztens négyévesekről is (és az észak-amerikai gyermekeknek akár 10%-a is érintett lehet3). Az alacsony jövedelmű országokban pedig a szóban forgó egészségügyi problémával küzdő emberek száma mára meghaladja a magas GDP-jű országokban élő hasonló lakosokét.4

Mindennek tetejében, az inzulinrezisztenciával küzdő emberek túlnyomó többsége nem is tudja, hogy érintett, sőt, soha még csak nem is hallott róla! Ezért e globális léptékű, egyre gyakoribb betegséggel szembeni küzdelem során még egy akadály tornyosul előttünk: először is meg kell értetnünk az emberekkel magát a jelenséget.

A diabéteszes esetek jelenlegi és előre jelzett száma régiónként (milliókban)

Adatforrás: Nemzetközi Diabétesz Szövetség5

Az első tíz ország, ahol a legtöbb volt a felnőtt cukorbeteg 2019-ben

Adatforrás: Nemzetközi Diabétesz Szövetség6




Az inzulin bemutatása

Mielőtt megérthetnénk az inzulinrezisztenciát, először is le kell fektetnünk az alapokat, és beszélnünk kell magáról az inzulinról. Sokan csak úgy tekintenek az inzulinra, mint a diabéteszes emberek gyógyszerére. Az inzulin valójában egy hormon, amelyet természetes módon állít elő a szervezetünk (kivéve, ha 1-es típusú cukorbetegségünk van – erre később még visszatérünk).

A legtöbb hormonhoz hasonlóan az inzulin is egy protein, amely a szervezetünk egy adott pontján termelődik, a vérünk szállítja, és a szervezetünk más részeire hat. Az inzulin esetében az előállítás helye a hasnyálmirigy, a gyomor alatt elhelyezkedő kicsiny szerv. Az inzulin leghíresebb szerepe, hogy szabályozza a vércukorszintünket. Amikor olyan ételt eszünk, amely megnöveli a vér glükóztartalmát, a hasnyálmirigy inzulint választ ki, amely azután „megnyitja az ajtókat”, hogy segítsen a glükóznak átjutni a vérből a szervezet különböző részeibe, úgymint az agyba, a szívbe, az izmokba és a zsírszövetbe. Mindazonáltal, a vércukorszintünk regulációján messze túlmenően, az inzulin hatással van a szervezetünk minden szövetének minden egyes sejtjére – ami elég nagy közönséget jelent! Ez szinte hallatlan jelenség a hormonok között; azok ugyanis rendszerint csak egy, esetleg néhány szerv működésére hatnak ténylegesen. De nem az inzulin – annak erős keze minden sejtet elér.

Az inzulin speciális hatása az adott sejttől függ. Például amikor az inzulin egy májsejthez kötődik, az a májsejt zsírt állít elő (többek között); amikor az inzulin egy izomsejthez kötődik, az izomsejt (többek között) új proteineket szintetizál. Az inzulin az agyunktól a lábujjainkig mindenütt szabályozza, hogyan használja fel egy sejt az energiát, megváltoztatja a méretét, befolyásolja más hormonok termelődését, és még azt is meghatározza, hogy a sejtek éljenek vagy pusztuljanak. Az inzulin összes hatása közül legáltalánosabb azon képessége, hogy arra készteti a sejtet, nagyobb dolgokat állítson elő kisebb dolgokból. Ezt a folyamatot nevezzük anabolizmusnak. Az inzulin tehát egy anabolikus hormon.

Az inzulin számos funkciója




Az inzulin nyilvánvalóan nagyon fontos – már amikor működik! A probléma ott kezdődik – és a könyv is jórészt erről szól –, amikor az inzulin nem működik megfelelően, és ezt az állapotot nevezzük inzulinrezisztenciának.

Az inzulinrezisztencia meghatározása

A legegyszerűbb formájában az inzulinrezisztencia az inzulinhormonra adott csökkent válaszreakció. Amikor egy sejt többé nem reagál az inzulinra – amit számos különféle egészségügyi probléma okozhat (erről a későbbiekben részletesen szólunk) –, akkor inzulinrezisztenssé válik. Végső soron ahogy a testünkben egyre több sejt lesz inzulinrezisztens, úgy lesz maga a szervezetünk is inzulinrezisztensnek tekintendő.

Ebben az állapotban bizonyos sejteknek a normálisnál nagyobb mennyiségű inzulinra van szükségük, hogy ugyanakkora válaszreakciót adjanak, mint korábban. Ezáltal az inzulinrezisztencia kulcsjellemzője, hogy a vérben mérhető inzulinszintek magasabbak, mint régen, és az inzulin gyakran nem is működik olyan jól.


„VÉRGLÜKÓZ” VAGY „VÉRCUKOR”?

A „vércukor” kifejezés homályos és félrevezető, technikailag azonban pontos, mivel minden egyszerű szénhidrátot nevezhetünk „cukornak”. A „cukor” mostanra általánosan a szacharózt jelenti (vagyis az asztali kristálycukrot és a magas fruktóztartalmú kukoricaszirupot), amely vegyület egy glükóz- és egy fruktózmolekula összekapcsolódásával jön létre. De amikor mi a „vércukorról” beszélünk, nem ezt a cukrot értjük alatta. A pontosabb szakkifejezés a glükóz, az állandó, végső formája az emésztés után felhasznált szénhidrátoknak.




Amint azt már említettük, az inzulin egyik fő szerepe a vérünk glükózszintjének szabályozása. Mivel a hosszan tartóan magas glükózszint veszélyes, potenciálisan akár végzetes is lehet, a szervezetünknek inzulinra van szüksége, hogy kivezesse a glükózt a vérünkből, amivel hatékonyan visszacsökkenti a vérglükózt normál szintre. De mi a helyzet a glükózkontrollal inzulinrezisztencia esetén? Nos, ahogy kialakul az inzulinrezisztencia, ez a folyamat veszélybe kerül, ami magas vérglükózszintekhez, avagy ún. „hiperglikémiához” vezethet – ez pedig a cukorbetegség univerzális jele. De ne szaladjunk ennyire előre; az inzulinrezisztencia már jóval azelőtt jelen lehet, hogy kialakulna a 2-es típusú cukorbetegség. (Az 1-es és 2-es típusú cukorbetegség közötti különbséget a következő fejezetben tárgyaljuk.)

Az inzulint csaknem mindig a glükóz kontextusában veszik figyelembe, ami nem igazán fair, tekintve, hogy ez a hormon több száz (ezer?) féle dolgot művelhet a szervezetben. Mindazonáltal ha egy egészséges szervezetben a vérglükóz szintje normális, akkor általában az inzulin is az. Az inzulinrezisztencia esetében azonban az inzulinszintek a glükózhoz képest a vártnál magasabbak. Az inzulinrezisztencia és cukorbetegség „történetében” eddig a glükózt tekintettük a főszereplőnek, ám az valójában csak egy segítőtárs. Azaz a glükóz a tipikus vérmarker, amit a diabétesz diagnosztizálására és monitorozására használunk, de sokkal jobban tennénk, ha először az inzulinszintekre figyelnénk oda.

Akkor hát miért ez a fordított prioritási sorrend? Nos, az inzulinrezisztencia és a 2-es típusú cukorbetegség glükózcentrikus paradigmájáért valószínűleg a múltat és a tudományt okolhatjuk.

Miért összpontosítanak túl sokan a glükózra, és nem az inzulinra?

Történelmi szempontból azért, mert ez a 2-es típusú cukorbetegség egyik oka, így az inzulinrezisztencia a betegségek „diabetes mellitus” családjába lett besorolva.

Az első feljegyzett bizonyíték erre a betegségcsoportra az ókori Egyiptomból származik: egy több mint 3000 éves orvosi papiruszon megjegyzik, hogy egy adott egészségügyi problémában szenvedő személyeknél „túl nagy vizeletürítés” tapasztalható. Valamivel később indiai orvosok megfigyelték, hogy bizonyos személyek vizelete úgy vonzza a rovarokat, mint a méz. (Valójában ez a tünet inspirálta a betegség elnevezésének egy részét: A „mellitus” latin szó ugyanis azt jelenti: „mézédes”.)

Több száz évvel később Görögországban a betegséghez társított túlzott vizeletképződés váltotta ki a diabete elnevezést, ami azt jelenti: „keresztülhaladni”, és ez tovább hangsúlyozta a betegek által produkált vizelet figyelemre méltó mennyiségét. Mindezen megfigyelések együtt jártak egy közös tapasztalattal: a túlzott vizelettermelést minden esetben testsúlycsökkenés kísérte. Valójában, bár ez mai szemmel már mulatságosnak tűnhet, a korai elméletek szerint a betegek húsa olvadt vizeletté.

Ezek a korai orvosok és a későbbi utódjaik az 1-es típusú „diabetes mellitus” cukorbetegséget írták le. Csak az i. sz. V. században történt, hogy indiai orvosok megfigyelték a betegség két, egymástól jól elkülönülő változatát. Az egyiket a fiatalsághoz és testsúlyvesztéshez társították (a modern orvosok utóbb ezt nevezték el 1-es típusúnak), a másikat idősebb életkorhoz és súlyfölösleghez (ez a 2-es típusú). Mindazonáltal mindkettőt a glükózzal teli vizelet túlzott mennyiségével azonosították. Kifinomultabb technikák híján ez érthető módon vezetett ahhoz, hogy a glükóz határozta meg a betegséget, mivel az okozta az általános, legfőbb megfigyelhető tünetet, a poliúriát („polyuria”: a túl sok vizelet termelésére utaló orvosi szakkifejezés).

Ezáltal azonban figyelmen kívül hagytuk a probléma másik, jelentősebb felét – az inzulint. És bár az 1-es és 2-es típusú diabétesz közös tünete a túl sok glükóz, az inzulin tekintetében homlokegyenest ellentétes irányba tartanak. Amíg az 1-es típusú cukorbetegséget az okozza, hogy túl kevés az inzulin (vagy teljesen hiányzik a szervezetből), addig a 2-es típus oka, hogy túl sok van belőle.

Ez a „túl sok inzulin” maga az inzulinrezisztencia, és a 2-es típusú cukorbetegséggel való társítása miatt ez is egybe lett csomagolva a glükózcentrikus perspektívában.


MODY: ÚGY TŰNIK, ÉS ÚGY IS ÉRZŐDIK, MINT AZ 1-ES TÍPUSÚ CUKORBETEGSÉG, DE MÉGSEM AZ

Talán 1-es típusú cukorbetegségünk van? Nekünk vagy a testvérünknek? Az egyik szülőnknek? Egy nagynéninknek vagy nagybácsinknak? Egy nagyszülőnek? Még ha azt látjuk is, hogy az 1-es típusú cukorbetegség családi vonalon öröklődik, meglehet, hogy nekünk egyáltalán nincs ilyen problémánk – valójában, jelen tudásunk szerint az 1-es típusú cukorbetegségek csak viszonylag kis része öröklődik genetikailag. Kérjük meg az orvosunkat, hogy tesztelje a vérünket anti-béta sejtes antitestekre (szigetsejt-ellenes antitestek, pl. GADA, IA-2A, ICA stb.), ami – ha pozitív – az 1-es típusú cukorbetegség egyértelmű diagnózisa. Ha a teszt negatív, valószínűleg MODY-nk van, azaz „mature onset diabetes of the youth”, magyarul „felnőtt diabétesz, amely fiataloknál jelentkezik” (micsoda rettenetes elnevezés).

A tipikus 1-es típusú cukorbetegséggel szemben a MODY egy genetikai rendellenesség, elég egyértelmű családi öröklési mintázattal, ahol az inzulintermelésben érintett gének mutálódtak, és többé nem működnek. Fontos, hogy a valódi 1-es típusú cukorbetegséggel szemben a MODY nem eredményezi a hasnyálmirigy inzulintermelő béta (ß)-sejtjeinek elvesztését – a MODY-ban a béta-sejtek jelen vannak; egyszerűen csak nem működnek megfelelően.

Az inzulin hiánya miatt az érintett beteg valóban produkálja az 1-es típusú cukorbetegség valamennyi tünetét – úgymint hiperglikémia, testsúlycsökkentés, poliúria –, és gyengének, szomjasnak és éhesnek érzi magát. Döntő fontosságú, hogy amíg az 1-es típusú cukorbetegségben szenvedő beteget inzulinnal kell kezelni, addig egy MODY-beteg – a mutálódott konkrét géntől függően – kezelhető szájon át szedhető gyógyszerrel, és bizonyos esetekben egyszerűen életmódváltással is.

Vagyis az 1-es típusú cukorbetegségünk családi előzményeiről kiderülhet, hogy végtére is nem is 1-es típusú cukorbetegségről volt szó.


A korai kezelőorvosoknak még nem állt rendelkezésükre a modern technológia és a korszerű szűrési technikák, ezért érthető, hogy arra összpontosítottak, amit meg tudtak figyelni. De manapság, ebben a modern érában miért fókuszálunk még mindig a glükózra?

Nos, tudományos szempontból a glükóz mennyisége még mindig sokkal könnyebben mérhető, mint az inzuliné. A glükóz méréséhez csupán egy egyszerű enzimre van szükségünk egy pálca végén, vagy egy alapszintű cukormérőre, és ez a technológia már körülbelül száz éve a rendelkezésünkre áll. Az inzulint viszont – molekuláris szerkezete és tulajdonságai miatt – sokkalta nehezebb megmérni. Nem volt rá tesztünk egészen az 1950-es évek végéig, és radioaktív anyagokkal kellett bánni hozzá. (Ez a felfedezés olyan forradalmi volt, hogy dr. Rosalyn Yalow Nobel-díjat kapott érte!) Manapság már egyszerűbb a helyzet, de még mindig nem olyan könnyű, és nem is épp olcsó.

Ezért hát, noha most már meg tudjuk mérni az inzulint, ez a fejlemény túl későn következett be – addigra már elköteleztük magunkat azon elképzelés mellett, hogy a diabétesz egy „glükózbetegség”, és ennek köszönhetően teljes mértékben a glükózon alapuló klinikai értékeket határoztunk meg a betegség diagnosztizálására. Ha lefuttatunk egy internetes keresést a „glükóz+diabétesz” szavakra, a legelső találatok közül több is azonnal tudatja velünk az 1-es és 2-es típusú cukorbetegség közös klinikai vérglükózértékeit. (Valóban, az értékek ugyanazok – 126 milligramm per deciliter [mg/dl] –, ami furcsának tűnhet, tekintve, hogy maguk a betegségek olyannyira eltérőek. A fölös glükóz az egyetlen dolog, ami közös az 1-es és 2-es típusban; a glükózt leszámítva viszont gyökeresen eltérő betegségek, nagyon különböző tünetekkel és súlyosbodási görbével.) Próbáljunk hasonló keresést indítani az inzulinra, és bőségesen találunk információt az inzulin terápiáról, de szinte semmit a cukorbetegeknél a vérben mért inzulin klinikai értékeiről. Még az ezt az egészségügyi problémát vizsgáló, tudós szakemberként sincs könnyű dolgom, ha a diabéteszes inzulin értékekre vonatkozó konszenzust szeretnék találni.

Mindez érdekes ugyan, de még mindig nem magyarázza meg, hogy miért marad olyan sok inzulinrezisztens ember diagnosztizálatlan. Végtére is, ha a glükózszintek révén azonosíthatjuk a 2-es típusú cukorbetegséget, akkor az inzulinrezisztenciát (amit „prediabétesznek”, azaz „elő-cukorbetegségnek” is neveznek) miért nem? Nos, azért nem sikerül azonosítanunk, mert az inzulinrezisztencia nem szükségképpen hiperglikémiás állapot. Más szóval lehet valaki inzulinrezisztens, és ugyanakkor lehet tökéletesen normális a vérglükózszintje. De akkor melyik érték nem lesz normális az inzulinrezisztencia esetén? Jól tippeltünk – az inzulin. Ha inzulinrezisztensek vagyunk, akkor a normálisnál magasabb az inzulinszintünk. De persze a probléma kettős természetű: egyrészt találni egy konszenzusértéket a „túl sok” vérinzulinhoz, másrészt ténylegesen megméretni klinikailag a vérinzulinszintünket; ez ugyanis nem része az orvosok többsége által elrendelt standard vizsgálatoknak.

Ezért létezhet olyan felállás, ahol egy személy tartósan egyre inkább inzulinrezisztenssé válik, azonban az inzulinja még mindig elég jól működik ahhoz, hogy normál tartományon belül tartsa a vérglükózt. Ennek kialakulása évekig vagy akár évtizedekig is tarthat. De mivel jellemzően inkább a glükózt tekintjük a problémának, nem ismerjük fel, hogy bármi gond lenne, amíg az illető annyira inzulinrezisztenssé nem válik, hogy az inzulinja – termeljen belőle bármennyit is – többé már nem elég, hogy féken tartsa a vérglükózszintjét. Ezen a ponton vesszük észre végre a betegséget, esetleg akár csak évekkel a probléma kezdete után.

Végső soron elég balszerencsés, hogy a történelem és a tudomány úgy alakult, ahogy. A legnagyobb frusztrációm egyben annak is az oka, miért marad oly sok inzulinrezisztens ember diagnosztizálatlan – mert valójában rosszul közelítünk a problémához. Ha az inzulin könnyebben mérhető molekula volna, talán nem vennénk egy kalap alá az 1-es és 2-es típusú cukorbetegséget, és esetleg már felállítottunk volna egy olyan rendszert, amely sokkal korábban azonosítja a betegséget – mindössze azért, mert eleve a relevánsabb indikátort, az inzulint kerestük. Mindezek után persze nem meglepő, hogy az inzulin sokkal jobb előre jelzője a 2-es típusú cukorbetegségnek, mint a glükóz, akár már 20 évre előre is megjósolhatja a problémát.7

Mielőtt továbbmennénk, segíthet, ha leszögezünk néhány pontot.

Először is, amint már említettük, az inzulinrezisztencia fokozza a 2-es típusú cukorbetegség kockázatát. Ez igaz ugyan, ám ez a kapcsolat további tisztázást igényel. A 2-es típusú cukorbetegség nem más, mint maga az inzulinrezisztencia. Azaz a 2-es típusú cukorbetegség egészen addig a pontig előrehaladott inzulinrezisztencia, ahol a szervezet többé már nem képes a vérglükózszinteket a klinikailag releváns 126 mg/dl érték alatt tartani. Mindezt már csaknem 100 éve tudjuk, Wilhelm Falta német tudós először 1931-ben állt elő ezzel az elképzeléssel.8 Más szóval, valahányszor azt halljuk, hogy valaki a diabétesz okozta veszedelmekről beszél, nyugodtan behelyettesíthetjük az „inzulinrezisztencia” kifejezést, és máris minden pontosabbá válik. Például a szomszédunk családi múltjában nem a diabétesz, hanem az inzulinrezisztencia vonul végig.

Másodszor, az inzulinrezisztencia egy hiperinzulinémiás állapot. Ez azt jelenti, hogy az inzulinrezisztenciával rendelkező személy vérében a normálisnál több az inzulin. (Ez a konkrét pont kiemelten jelentőssé válik, amikor annak az igen balszerencsés hatásait tárgyaljuk, ha valaki huzamosabb ideig marad ebben az állapotban.)

Emlékeztetőül: jegyezzük meg, hogy az inzulinrezisztencia önmagában nem öl meg minket; ez csak egy megbízható „jármű”, amely gyorsan halálba vihet minket azáltal, hogy egyéb, életveszélyes egészségügyi problémákat okoz. Ez azt jelenti, hogy az emberek többszörös és látszólag változatos egészségügyi problémákat tapasztalnak, amelyek mind javíthatók, ha azoknak az egyetlen eredendő, valódi gyökérokával foglalkozunk.

Valóban, az inzulinrezisztencia kéz a kézben jár elképesztő számú, igen súlyos krónikus betegséggel, beleértve a fej, szív, vérerek, nemzőszervek és egyebek problémáit. Jóval több ez holmi puszta kellemetlenségnél: ha kezeletlen marad, súlyos egészségügyi problémákat jelent. Az inzulinrezisztens emberek többsége végső soron szívbetegségben vagy más kardiovaszkuláris komplikációk miatt hal meg; másokban Alzheimer-kór, emlő- vagy prosztatarák vagy egész sereg más, végzetes betegség alakul ki.

Ahhoz, hogy méltányolhassuk, mennyire nagyon fontos az inzulin az egészségünk szempontjából, elengedhetetlen megértenünk, hogyan okozza az inzulinrezisztencia ezeket a rendellenességeket. Épp ezért töltjük a következő fejezeteket annak felderítésével, miként működik az inzulin a szervezetünk különböző részeiben, és az inzulinrezisztencia pontosan hogyan okozza ezeket a más-más egészségügyi problémákat. Öveket becsatolni – rázós utazás következik.

